Keskeiset viestit

Liittyessään EU:hun Bulgaria, Slovakia ja Liettua sitoutuivat sulkemaan kahdeksan vanhaa, Neuvostoliiton aikana suunniteltua ydinreaktoria ennen niiden suunnitellun käyttöiän päättymistä. EU sitoutui antamaan rahoitustukea reaktorien turvalliseen käytöstäpoistoon. Vuosina 2014–2020 annetusta EU:n tuesta säädettiin kahdessa neuvoston asetuksessa, joissa esitettyjen tavoitteiden edistymistä vuonna 2020 tarkastellaan tässä kertomuksessa.

Bulgaria, Slovakia ja Liettua edistyivät ydinvoimaloidensa käytöstäpoistossa edelleen vuonna 2020. Purkamistoimet ovat käynnissä, ja talteenotetut materiaalit ovat kierrätettävinä tai niitä käsitellään radioaktiivisena jätteenä. Vuodesta 2014 lähtien tehdyn työn kustannukset ovat pysyneet määrärahojen puitteissa, ja yksittäisten hankkeiden viivästykset on kompensoitu tulevien toimien uudelleensuunnittelulla. Päättymispäivän siirtämisen riski on kuitenkin kasvanut kaikkien kolmen ohjelman osalta, ja niiden aikataulu on arvioitava uudelleen. Mahdolliset määräajan mukautukset eivät vaikuta Kozloduy-, Bohunice- ja Ignalina-ohjelmille vuosien 2021–2027 monivuotisen rahoituskehyksen aikana annettavaan EU:n rahoitustukeen. Ignalinan osalta ohjelman päättymispäivän ja vuoden 2027 jälkeisen rahoitustarpeen ratkaisee reaktorien purkamisen teknisen toteutustavan valinta.

Covid-19-kriisi on vaikuttanut kaikkien kolmen ydinvoimalan töiden edistymiseen, sillä kriisin vuoksi osa työntekijöistä on lomautettu tilapäisesti ja ulkomaalaisilla asiantuntijoilla ja toimeksisaajilla on ollut rajoitettu pääsy työmaalle. Toiminnan turvallinen jatkaminen on pyritty varmistamaan muun muassa huolehtimalla turvaväleistä, käyttämällä tavanomaisten suojavarusteiden lisäksi muita henkilönsuojaimia sekä tekemällä testejä. Näillä toimenpiteillä on vähennetty merkittävästi kriisin lyhyen aikavälin vaikutuksia hankkeen välitavoitteisiin. EU on jatkanut tuen antamista työntekijöiden palkkojen maksamiseksi näinä vaikeina aikoina.

Bulgarian Kozloduyn käytöstäpoisto-ohjelman on määrä päättyä vuoden 2030 lopussa. Kozloduyn ja Bohunicen reaktoreiden samankaltainen suunnittelu on tarjonnut erinomaisen tilaisuuden jakaa kokemuksia, menetelmiä ja välineitä, mikä pienentää sekä riskejä että kustannuksia. Kozloduyn primääripiirien dekontaminointia valmistellaan parhaillaan Bohunicen ydinvoimalasta saatujen kokemuksen pohjalta, ja myös käytettävät dekontaminointilaitteet on tuotu Bohunicesta. Samaan aikaan myös muiden piirien purkamisessa on edistytty hyvin.

Slovakian Bohunicessa jatkettiin reaktorin jäähdytysjärjestelmän ja oheisjärjestelmien purkamista. Käytöstäpoistosta vastaava toimija on kuljettanut reaktorin paineastian leikkaamoihin hajotettavaksi ja pakattavaksi. Myös ensimmäisen höyrygeneraattorin paloittelu ja pakkaaminen on saatu valmiiksi. Hyväksytyn aikataulun mukaan töiden pitäisi valmistua vuonna 2025. Tätä määräaikaa tarkastellaan nyt uudelleen viimeaikaisen kehityksen valossa.

Liettuan Ignalinan reaktoreissa on suuri grafiittisydän, jonka purkaminen on haasteena ensimmäinen laatuaan. Käytöstäpoisto-ohjelman on kokonaisuudessaan määrä jatkua vuoteen 2038. Siksi Ignalinan purkamisprosessi on varhaisemmassa vaiheessa. Vuoden 2020 loppuun mennessä 98 prosenttia käytetystä polttoaineesta oli poistettu reaktorirakennuksista ja siirretty turvalliseen kuivavarastoon. Siirtotöiden odotetaan kestävän lokakuuhun 2022 saakka. Parhaillaan myös valmistellaan reaktorien sydänten purkamista. Tällä hetkellä ollaan määrittämässä ja arvioimassa mahdollisia vaihtoehtoja tähän liittyvien riskien lieventämiseksi, ja töiden on tarkoitus alkaa vuonna 2022.

Käytöstäpoisto-ohjelmien loppuun saattaminen niiden suunniteltuun loppuvaiheeseen asti edellyttää lisärahoitusta, joka on myönnetty kahden uuden neuvoston asetuksen nojalla. Näissä asetuksissa säädetään ohjelman jatkamisesta vuosina 2021–2027. Niissä muun muassa vahvistetaan kansalliset maksuosuudet, mikä poistaa jäljellä olevat epävarmuustekijät tarvittavan rahoituksen osalta.